정조 3년
己亥四月二十五日卯時。上御宣政殿。大臣備局堂上引見入侍時。領議政金尙喆。左議政徐命善。行知中樞府事具允鈺。行司直洪樂性。行兵曹判書李徽之。刑曹判書尹東暹。吏曹判書鄭尙淳。行副司直金孝大。江華留守洪樂純。右參贊權噵。禮曹判書鄭光漢。戶曹判書金華鎭。行都承旨洪國榮。行左承旨鄭民始。漢城右尹李性源。吏曹參議柳戇。行右承旨李義翊。同副承旨申應顯。大司諫金文淳。校理鄭淵淳。假注書金載瓚。記事官李信祜鄭東浚。事變假注書白師謹。以次進伏訖。尙喆曰。聖候。若何。上曰。一樣矣。大妃殿氣候。若何。上曰。一樣矣。惠慶宮氣候。若何。上曰。一樣矣。中宮殿氣侯。若何。上曰。一樣矣。尙喆曰。臣奉命按獄。而罪人徑斃。不勝駭憤矣。上曰。罪人。雖承款。而情節猶未得盡覈矣。尙喆曰。雖以惟吉之招觀之。鎭厚之凶圖逆節。更無所未盡究得者矣。但其未加顯戮。徑先致斃。益不勝痛惋之至矣。埏則尙逭連累之罪。雖聖上好生之德。而失刑則大矣。此獄之前。埏之罪已無所逃。結縛兩班。毆打於私門之內。欲爲逞憤之計者。固萬萬寒心。此獄收殺之後。雖本律之外。不可無處分矣。尙喆曰。目前江界民金殷建。以本府民人。過半逃散。把守軍役。毋論鄕族。一從戶名爲之事。衛外白活。令該道道臣。論理狀聞之意。自秋曹。覆啓行會。而卽見平安監司金鍾秀狀啓。則枚擧江界府使趙圭鎭報辭。以爲把守事。今若創出無前之規。則恐爲邊地騷擾之端。有不敢遽請更張。而民戶減縮。專由於蔘役之難支。丁酉戶曹卜定別貿蔘二十斤內。未收十二斤三兩三錢。萬無出處。最爲難保之端。限江民蘇醒間。移定北關事。請令廟堂稟處矣。江民蔘弊。雖不矜悶。而莫非民也。西民之苦。豈不爲北民之苦乎。況北蔘未能爲禮單之用。從前貿來者。尙多留置於地部云。以此以彼。勢難移定。今若退限於秋後。使之次次備納。則亦足以少紓民力。以此分付。使之擧行。何如。上曰。左相之意。何如。命善曰。別貿之輪定西北。不害爲推移蘇弊之道。而第今北路荐歉之餘。瘡痍未完。又以江民之難支者。移憂於北民。亦非一視之政。姑令差退其限。量減其數。以爲次第備納之地。似好矣。上曰。依爲之。出擧條尙喆曰。此平安監司金鍾秀狀啓也。備陳慈母山城緩急必守之狀。仍以爲山城西邊水門外稍低處。新築外城。而本府雖帶管城將之號。以節度使左營將屬邑。脫有緩急。領軍遠赴。則山城爲無主之地。只有別將與中軍而已。爲先罷左營屬之舊制。以其精抄。移屬山城。而以本府爲獨鎭將。專管山城事。令廟堂稟處爲請。而本府以保障之地。道內諸邑中。最稱疲殘。順川郡南邊接界一二坊面。爲先還屬於慈山。以爲稍成貌樣之地事。竝爲附陳。以俟處分爲辭矣。道內山地中最好處。自古稱慈母城。而今道臣。以桑土之戒。爲築外城之計。況所入財力。又非煩請於朝家者。則固不必靳難。而至於本府之爲獨鎭。兵營所管精抄軍區處之道。恐似難便。他邑民土移劃之擧。亦難輕議。下詢於曾經道臣而處之。好矣。上曰。左相之意。何如。命善曰。道臣所請。儘有意見。而事係變通。固當審愼。割地移額。亦不無掣肘之慮。姑且仍舊。更加商量。似好矣。上曰。曾經道臣陳達。可也。允鈺曰。慈城形便。臣亦見之。道臣狀請。極有意見。如是設施。則可爲緩急得力之道。而大僚旣以事係變通。固當審愼爲言。姑爲置之。似好矣。東暹曰。慈城。果是我國山城之最勝處。比之鐵甕。猶有勝焉。道臣所請。水門外築土城之計。誠好矣。至於慈山獨鎭事。精抄軍之區處。隣邑地之割屬。俱係難便。臣亦與大臣之意。同矣。樂純曰。關西道臣狀啓。臣亦見之。其所陳達。蓋有意見。而臣意則與領相同矣。尙喆曰。事係變通。諸議又如此。今姑置之。何如。上曰。依爲之。出擧條尙喆曰。此前慶尙左兵使白東俊狀啓也。以爲本營。處在沿海。與對馬島隔海相望。外無險阻。內無柴水。稱以城丁者。不滿數百。所領三鎭軍額。遠在三四百里之外。若有警急。則顧安得不危乎。以此之故。移營一事。前後道帥臣及御史。論啓不置。而以其事役之浩大。議論參差。至今因循矣。己巳年間。故參判南泰良。按本道時。目見本營必可移之狀。鳩聚穀物。名以築城穀。散置各邑。見今米粗太。爲五萬餘石。以此爲需。則何役不成乎。若使議論一定。大役將擧。則就慶州永川華山等處。審擇形便之地。以爲永久之圖事。請令廟堂稟處矣。移營之論。自古有之。而本道之寘兵營於蔚山。一如湖南之置兵營於康津。當初兩道之設營。不於中央之陸地。必置之沿海者。古人設置之意。豈無所以哉。從前帥臣之以此論請。尙未許施者。非徒爲事役之浩大而已。今不可輕議。下詢諸臣而處之。何如。上曰。左相之意。何如。命善曰。此是大變通之擧。苟無有的確之見。豈容遽議。臣意。亦以爲姑寘。宜矣。上曰。備堂之意。何如。允鈺曰。左兵營形便。臣未目見。移營之利害。不敢臆對矣。樂性曰。臣未見形便。不敢臆對矣。徽之曰。形便臣未曾目覩。雖不敢質言其利害。而國家設置兩南兵水營。全爲南寇之憂。而當初兵營之置於沿海者。似有意見。今不可輕議矣。東暹曰。嶺南地利形便。臣未嘗目見。移營利害。不敢臆對矣。尙淳曰。遠外形便。臣未詳知。利害當否。不敢指陳。而移營之論。其來已久。而至今未諧。似有難便之端。姑不可輕議。孝大曰。兵營形便。未嘗目覩。臣不敢强其所不知。而仰對矣。樂純曰。遠外形便。臣未目覩。不敢臆對。而其難愼之意。與諸臣所奏無異矣。噵曰。此等移營之擧。若非大關利害。則不當輕議。從前雖有移設之議。而至今不爲移設者。亦豈無所以。姑置之。似好矣。光漢曰。形便利害。未能審知。不敢臆對。而營邑移設。所關甚重。恐不可輕議矣。華鎭曰。華山諸處。自古有移營之議。臣亦歷覽其形便。而當初設置兵營於距水營不遠之地者。似出於專意海防之計。到今改圖。恐難輕議矣。國榮曰。形便則未審。而意見則與諸臣同矣。民始曰。雖未知形便之如何。大抵。營閫州邑之分劃設置。古人皆有意見。後人之變改者。少利而多害。臣意則不但此事。各道關防之請移易者。一切報罷。似好矣。性源曰。左兵營城池。以臣所見。果不成樣。移營之議。其來已久。前兵使白東俊。以此狀聞時。亦嘗往復於臣。而古人之設置兵營於海曲。必有意見。且當荐歉之餘。恐不可輕議矣。戇曰。論以水陸猗角之勢。仍舊似好矣。上曰。古人置閫之意。必有所見。置之。可也。出擧條尙喆曰。頃因前南兵使金永綬所懷。磨天咸關兩嶺下。間路阻斷事。及南關守城軍制便否。令帥臣狀聞後。稟處之意。覆奏分付矣。卽見南兵使李達秀狀啓。則備陳兩嶺下間。無非危磴邪徑之狀。仍以爲此路之難防者。許多安業之居民。不可撤徙。倉庫烽臺。亦莫可移設。而至於軍制。則當初南北關。分爲內外之地。而北關距彼地咫尺。故無邑不城。無民不兵。而南關則旣屬內地。或有有城之邑。或有無城之邑。今若一依北關例。毋論儒品閑散。編籍城丁軍案。使之執戟登城。創此無前之制。則恐有掣礙騷擾之端。故間路及軍制利害便否。臚列馳啓。而北兵使李明運狀啓。以爲所謂間路。本非南北行人取捷往來者。不過嶺下居民出入之微路。而第其居民之山谷耕墾。海濱漁鹽。資生爲業者。洽滿二百七十六戶之多。今若竝塞其間路。無所通涉。則其爲民弊。不可不念。且烽燧傳準。烽軍去來。亦無其處。以此以彼。猝難防塞。而但城津北城外。有一條路。爲南北村民去來之捷徑。故積石築壘。永使防塞。而毋論城下鎭底。居民。皆從城內西北門通行。則其在重關防便民事之道。俱爲穩當。竝令廟堂。稟處爲辭矣。南北兩帥臣之會同躬審後。論列其形便事勢者。俱不爲無見。諸嶺間路之塞。城丁編籍之擧。今姑置之。至於城津北城外間路之防塞。依狀請。着實擧行。俾有實效之意。分付。何如。上曰。左相之意。何如。命善曰。此則與尙州之間路有異。不過境內。有旁通之捷徑。則不必費力防塞。至於城丁軍。從前所無之名色。今忽創開。必有騷擾之弊。竝姑寘之。似好矣。上曰。將臣之意。何如。國榮曰。此間路之不必防塞。臣意亦與大臣之奏同。而至於城丁軍。以不急之事。騷動民心。甚是可悶矣。上曰。依卿等議。本事置之。城津間路事。依狀請許施。可也。出擧條國榮曰。兩嶺下間路。臣雖未見形便。而但據時兵使狀語觀之。異於金永綬之所奏。似是不必塞之地矣。上曰。然矣。尙喆曰。前年以一名疏通事。特下惻懇之綸音。成節目頒之中外。聖德至意。孰不敢對揚。兩銓之臣。皆卽奉行。以示與前稍異之意。而第聞外方。則雖鄕任校任之差等者。因循舊套。全不擧論。使朝家曠絶之恩。閼而不伸。誠如所聞。豈不萬萬寒心。何道何道之莫是慢忽。旣未的知。雖未能指名請罪。姑以三令五申之意。更加各別嚴飭。毋使朝令。廢閣不行。何如。上曰。朝令之下。慢不奉行者。極爲駭然。以此出擧條。嚴飭外邑。如是下敎之後。復踵前習。則監司守令。難免重勘。亦以此意。一體嚴飭。可也。出擧條上曰。序齒一款。異於官爵差除。故使之自賢關。議于諸儒賢而處之。此後。非所更煩於朝家者矣。國榮曰。果如聖敎。只當自賢關。從便處之而已。而初非推上於朝廷者也。尙喆曰。儒賢。有文參下疏通之請矣。方今參下之積滯者。不勝其多。在朝家振淹之政。宜思所以區處之道。而第無從長善變通之道矣。上曰。朝家之設科取士。將有所進庸之意也。士子之得科進身。以其有榮達之路也。惟彼未霑寸祿。白首無成者。將不免身抱紅牌。枯死牖下。則顧其幽鬱之氣。有足以干和矣。予每念及於此。而未嘗不惻然興歎。然而科額無定。官制有限。終不得善區處之道矣。儒賢旣奏。大臣有稟。今日。當與卿等。博詢而處矣。尙喆曰。聖敎果得當矣。遐土之人。飽經百艱。僅占一第。而終不得一命之官。千里裹足。棲邊旅舍者。指不勝屈矣。今承聖敎之至此。實仰大哉之王言。不可不及今變通矣。上下商確。能得疏通之實效望也。上命戇。考出文參下年五十五以上錄入。上曰。參下之積滯。非不爲矜。而至於參上之一斥不復。無所歸屬者。尤有所矜惻者矣。成均參下中。學錄學正二窠。每不免儲窠待人。今若以此二窠之祿。移付槐院。以爲區處參上之地。似好耶。命善曰。成均參下二窠。雖似冗窠。而至於槐院參下。亦一經回刺。則不拘員數。竝爲付祿矣。民始曰。臣方帶槐院有司之任。每欲以本院祿窠事。一番陳達而未果矣。今仍言端。敢此仰達矣。見今本院參下之付祿者。殆近百數。一經回剌之後。無他職掌。虛受廩祿者。比諸參上之無官久滯。誠無意義矣。今若定其員額。除出祿窠。以爲區處參上之道。似好矣。上曰。卿言誠有意見。而第彼許多人員之多年食祿者。猝然減落。誠有所可矜者。且雖欲減祿。而同是付祿之人。未知何者當減。而何者當仍乎。國榮曰。此是左承旨之素所商量者。故今雖仰陳。而亦非謂必令減下者也。上曰。然則參上。最爲可矜矣。參下則年五十五以上。竝陞六。參上則以蔭參上之窠。的定員額。換作文參上之窠。何如。尙喆命善曰。如是則誠好矣。戇。錄入參下年紀以奏曰。年五十五以上。則無之。而只不過爲五十一二三四矣。命善曰。各陵殿別檢。旣爲文參下之窠。則今以陵令。屬之文參上之窠。似好矣。國榮曰。蔭官中。亦多京司之腴窠。而只以陵令。屬之文官之積年枯鬱者。則名以甄復。實無其效。京窠中。通同備擬。隨出隨除。似好矣。上曰。所奏誠是矣。命善曰。從前參下之出六者。只爲虛付司果。不得轉陞實銜。反不若參下之猶得槐院祿矣。今則參上。旣爲添窠疏通矣。參下之陞六者。亦當次第陞付。此實爲大振滯之政矣。上曰。參上則旣以是區處矣。參下則。限以幾歲而出六。則得當乎。尙喆曰。當考出年紀多少。以爲參量陞六。好矣。上曰。近日事。每多因循不成。此事則今日當商確定式。卿等少退。更爲議定而入來也。少頃。復命入侍。諸臣以次進伏訖。上曰。取考官案。則蔭窠幾何。文窠幾何。文官之最爲久勤者。爲幾人耶。尙喆曰。蔭窠爲百十窠。文窠爲四十七窠。文官之無職者。殆爲二百人矣。上曰。蔭官。自初仕。階級相連。轉到州牧。雖至十數年之久。而無無官之時。至於文官。則初無遷轉之路。一斥則便不復。是豈成說耶。今旣議定。大臣。出擧條。可也。尙喆曰。此祭酒宋德相所啓也。盛論文參下積滯之弊。仍請郵官與陵別檢之屬。加出窠坐。又請登科限五六年陞六爲辭。有令廟堂。稟處之命矣。十年之間。釋褐文官之尙在參下者。今過百數。官額有限。區處無路。儒賢疏滯之論。切中時弊。而惟我聖上。慨然發歎。渙發德音。文參下年過五十之人。已命陞六。不但參下。如四館參上之幾百人。或一登科第。初未得文職名號。或不幸作散。多不免一斥不復。落拓枯鬱。自分其虛老。平明之世。有足干和。今承下敎。欲以蔭參上之窠。換作文參上之窠。以開甄用之路。實仰聖意出尋常萬萬矣。取考官案。則蔭參上爲一百十餘窠。文參上爲四十七窠。除出蔭職十窠。添爲文職十窠。而此不必某司某窠。爲不易之窠。不過隨時輪差。毋失定限之十數。則亦足爲疏滯矯弊之道。分付銓曹。依此施行。何如。上曰。依爲之。出擧條命書傳敎曰。文臣參下。許久積滯事。儒賢有疏通之請。方講矯弊之政。而予則以爲。參上積滯之弊。尤有甚焉。問之銓曹。果不爽矣。承文參下未沾官之類。數至近百。而率皆受祿之官。至於四館參上。數至幾百。而一經六品之後。不免抱紅牌死牖下之歎。在朝家振淹之政。不但爲不均。亦足爲干和之一端。蔭武。何爲而有隨斥旋復之窠。文參上。則獨可一斥不復乎。且內而郞署之銜。外而守令之任。莫非文臣所當爲之職。旣問大臣。有所定奪。以此意另飭銓曹。申修舊規。期有收用之實效事。分付。又命書傳敎曰。政官牌招開政。上曰。參下則年五十以上。竝爲出六。何如。尙喆曰。年五十者。殆過數十。然則稍似過矣。上曰。五十一歲以上人。幾何。限以五十一歲出六。則何如。尙喆命善曰。誠好矣。國榮曰。此誠節約簡當矣。上命讀奏。文參下年紀錄入者。尙喆。歷擧姓名以奏。至李祉永名下。國榮曰。此人之尙未出六。誠冤矣。上曰。誰也。國榮曰。先朝被選翰試。未及付職。而今則無歸屬處矣。上曰。然乎。陞六。可也。雖非此人。凡同被選於翰注試者。盡爲陞六。好矣。命書榻敎曰。文參下五十一歲以上人。竝陞六調用。又命書傳敎曰。玆事每欲下敎而未果。當此文參下振滯之時。亦合有區處之道。先朝翰注被選。未及付職人。竝令該曹。出六調用。上曰。今日政。有何窠乎。命善曰。聞有司圃別提一窠云。今以此窠。先擬文官。好矣。上曰。然矣。如是處分之後。爲蔭官者。必將抑鬱矣。命善曰。一處分之間。八方聳觀。中外同歡。雖蔭官。亦豈有抑鬱之心乎。上曰。分窠爲文蔭窠。永爲定式。何如。尙喆曰。不必如是矣。雖以司圃別提一窠言之。今屬之文。後屬之蔭。轉相推移。通瀜擬去。好矣。上曰。然矣。上曰。處分旣定。曾經吏判之意。何如。徽之曰。處分至此。孰不欽仰。而若或初旣法。旋復止之。則初不若不爲矣。使之申明擧行。好矣。樂性曰。振淹疏滯。王政之大者。成命一下。有可以激勸一世矣。樂純曰。此實爲迓續景命之道矣。臣亦見自鄕求仕者。久淹京中。終不免飮冤而歸矣。從今以往。則庶可以導達和氣矣。國榮曰。當此大疏通之日。惟乙未科罷榜人中。無連累而公然廢枳者。亦宜有一視之政矣。上曰。誰也。國榮曰。如延東憲李養遠者也。上曰。亦爲調用。可也。國榮曰。今當擧幽鬱振滯之日。臣有區區仰達者。如朴宗來諸人。雖不可遽擬於淸顯之職。而終身廢枳。亦涉矜悶。合有疏通之道。大臣銓官。同爲入侍。故敢達矣。上曰。卿言儘是。出擧條擧行。可也。國榮曰。臣旣有區區愚見。故雖有所仰聞者。此係朝家用人之政。且有大臣銓官。則臣何敢與議乎。上曰。卿是參贊官也。凡於朝廷政措。有懷必陳。有何所不可乎。上曰。卿豈忽於隄防。而有是奏乎。此等之人。令銓曹。勿拘調用。可也。出擧條樂純曰。守禦營收軍米。己卯年出鎭時。自均廳給代矣。本營還鎭之後。因仍前套。每年移劃。極涉無義。自今年爲始。勿爲劃給。何如。上曰。依爲之。出擧條樂純曰。江都。昨年未免失稔。而麥事登場尙遠。其間民食頗艱。留庫中限二千石加分。各鎭。則亦量宜加分。何如。上曰。依爲之。出擧條華鎭曰。仁川府內行宮及永宗鎭月尾島行宮。發遣本曹郞廳。摘奸以來。而此自地方官。例爲擧行。不當自本曹修改。以啓無前之弊。若當修改之時。則各邑公廨之改建。有報備局。添補物力之例。今亦依此擧行之意。分付該邑鎭。何如。上曰。依爲之。出擧條尙喆曰。取考槐院文書。則昔年癸卯。康熙爲七十歲。是年三月。咨文出來。使之勿送別使。故冬至兼進賀使入去矣。明年。亦皇帝七十之年也。冬至使行。兼付若干方物以送。似好矣。上曰。唯。命善曰。左承旨鄭民始。非但以兼帶之多。心甚不安。方在夙夜之任。而太常亦非閑局。有難照管云。所帶奉常提調之任。許遞。何如。上曰。依爲之。出擧條文淳所啓。請大靜縣爲奴罪人金壽賢。更令王府。設鞫嚴問。依律處斷。措辭見上上曰。不允。又所啓。請爲奴罪人河翼龍金重得。亟命王府。設鞫得情。夬正王法。措辭見上上曰。不允。又所啓。請海南縣定配罪人李弘濟。亟命王府。設鞫嚴問。措辭見上上曰。不允。又所啓。請海南縣竄配罪人金載順。亟令王府。設鞫嚴問。措辭見上上曰。不允。又所啓。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。措辭見上上曰。不允。又所啓。請還寢福氷酌處之命。依律處斷。措辭見上上曰。不允。又所啓。請海美縣定配罪人申光復。更令王府。嚴鞫得情。措辭見上上曰。不允。又所啓。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正玉法。措辭見上上曰。不允。又所啓。請定配罪人具翼遠。亟寢酌處之命。仍令王府。嚴鞫得情。夬施當律。措辭見上上曰。不允。又所啓。請減死安置罪人大燮。亟寢酌處之命。仍令王府。設鞫得情。夬正王法。措辭見上上曰。不允。又所啓。請減死罪人弼海。亟寢酌處之命。仍令王府。設鞫得情。夬正王法。措辭見上上曰。不允。又所啓。請遠竄罪人安兼濟李宅鎭。亟命王府。竝加嚴鞫。期於得情。依律處斷。措辭見上上曰。不允。又所啓。請恒善支屬。亟命散配。日謙兄弟。竝投絶島。以嚴隄防。措辭見上上曰。不允。又所啓。請荐棘罪人瑩中。亟令王府。設鞫嚴問。夬施當律。措辭見上上曰。不允。又所啓。請亟收放逐罪人鄭遠達。珍島郡定配罪人閔百奮。放釋之命。措辭見上上曰。不允。又所啓。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。措辭見上上曰。不允。又所啓。請河東府減死定配罪人昌鼎。依律處斷。措辭見上上曰。不允。又所啓。請濟州牧減死定配罪人範聖。依律處斷。措辭見上上曰。不允。又所啓。請物故罪人德泰。支屬之應坐者。一竝詳査。絶島散配。措辭見上上曰。不允。又所啓。請漆原縣定配罪人志遜。更令王府。設鞫嚴問。期於得情。措辭見上上曰。不允。又所啓。請減死定配罪人德秀。亟令王府。更加嚴鞫。夬正王法。措辭見上上曰。不允。又所啓。請削黜罪人鄭履煥。絶島安置。措辭見上上曰。不允。又所啓。請淸川君金緟正。亟命刋去爵秩。姑先放逐田里。措辭見上上曰。不允。又所啓。請平海郡殺獄罪人黃師憲。亟收減死之命。更加嚴訊。期於得情。以重償命之典。措辭見上上曰。不允。又所啓。請定配罪人權翊。亟命王府。嚴加刑訊。遠地定配。措辭見上上曰。不允。又所啓。請放逐鄕里罪人埏。亟令王府。拿鞫得情。仍施當律。其應坐支屬。亦竝施絶島散配之典。措辭見上上曰。不允。又所啓。請順海。亟令王府。刻期發捕。嚴鞫得情。措辭見上上曰。不允。又所啓。請李璟金默行兪纘柱韓後良金奎五等。亟令王府。嚴鞫得情。夬伸王章。措辭見上上曰。不允。又所啓。請申大年。亟施屛裔之典。措辭見上上曰。不允。上曰。訓將新當敗局。爲訓將之地。則不如在禁營時矣。然而收殺訓局之道。則不如是則不可爲矣。軍制之蕩然。莫如近日。此豈國家之小憂耶。古者。設六司而別置元戎。我朝建五衛而別置大將。蓋其爲控制各衛。以摠領軍務之計也。近日則不然。五營之中俱有大將。各相司命。紊亂無統。而況此宿衛。則事多掣礙。體貌不尊。故此所以換授訓局者也。尙喆命善曰。如是以後。體統得尊。而訓局事。始可以無虞。誠爲甚幸矣。上曰。宿衛所。本無印信。每當用印。則輒以該營印代用云。甚非重宿衛之意。令禮曹。造賜宿衛大將之印。可也。上曰。諸承旨。持公事入侍。出榻敎左副承旨洪檢。右副承旨徐有防。同副承旨申應顯。進伏訖。上命大臣備堂先退。諸承旨讀奏公事。民始。讀奏北兵使請塞城津間路狀啓。命書判付。讀奏洪忠監司持平林濟遠給馬狀啓。命書判付。讀奏洪忠監司傳敎祗受狀啓。命書判付。讀奏全羅監司罪人趙千得到配狀啓。命書判付。讀奏吏曹參議柳戇牌不進傳旨。命書只推。讀奏禮曹夏享親傳香取稟書啓。命書攝儀。讀奏御營廳哨官依傳敎決棍草記。命書知道。讀奏各陵忌辰停朝市啓目。命書敬依。讀奏慶尙監司義興反庫狀啓。命書判付。讀奏全羅監司稅船護送狀啓。命書判付。義翊。讀奏禁府河東府使李羲星山淸縣監鄭日煥拿來草記。命書判付。讀奏平安監司罪人金成重到配狀啓。命書判付。讀奏全羅監司罪人郭一太到配草記。命書判付。讀奏弘文館校理南鶴聞遞差草記。命書判付。讀奏洪忠監司稅穀裝發狀啓。命書判付。讀奏刑曹別監照律草記。命書判付曰。知道。律文內。旣曰。發付近衛充軍云。則全羅道卽我國遠道。殊非付近之意。依律文。以近道定配所。可也。檢。讀奏慶尙監司漕船過境狀啓。命書判付。讀奏禮曹安鼎德立後草記。命書判付。讀奏京畿監司殺獄罪人金奉甲物故啓本。命書判付。讀奏江原監司忠衛實數有頉啓本。命書判付。有防。讀奏慶尙監司一胎三男狀啓。命書判付。讀奏全羅監司稅船粧發狀啓。命書判付。讀奏全羅監司到界狀啓。命書判付。讀奏洪忠水使大同船致敗狀啓。命書判付。讀奏洪忠監司稅船致敗啓本。命書判付。應顯。讀奏禮曹趙德洵立後草記。命書判付。讀奏禮曹金東興立後草記。命書判付。讀奏黃海監司大同稅船護送狀啓。命書判付。讀奏慶尙監司罪人金奎五等到配狀啓。命書判付。讀奏禮曹祭享時他果代封啓目。命書判付訖。命退。承史以次出。